སྟོན་པ་ཡང་དག་པར་རྫོགས་པའི་སངས་རྒྱས་གཤེན་རབ་མི་བོས་གསུངས་པའི་ཐེག་པའི་རིམ་པ་མངོན་དུ་བཤད་པའི་མདོ་རྒྱུད་ཀྱི་འགྲེལ་ལས།འོ་ན་ལྟ་བའི་ཕུགས་ཡང་དག་དེ་ཅི་ལྟར་ཡིན་ཞེ་ན།འདི་ལྟར་འདོད་དེ།དགག་སྒྲུབ་གང་ཡང་མི་བྱེད་པའི་བོན་ཉིད་དེ།ཡུལ་གྱི་མཚན་མའི་རྣམ་པ་འདིས་གནོད་པ་མ་བྱས་པས་རང་རྟོགས་གཡུང་དྲུང་གི་ཐེག་པ་ཀ་དག་ལྟར་མི་སྤོང་།ཕན་པ་མ་བྱས་པས་ཐུགས་རྗེ་སམས་དཔའ་ནས་གསང་སྔགས་ཕྱི་ནང་ལྷུན་གྲུབ་ལྟར་མི་སྒྲུབ་བོ།ཡང་དག་པར་མེད་པས་སོ་སོ་ལྷ་མི་གཞན་བརྟེན་གྱི་ཐེག་པ་ལྟར་མི་ཞེན།རང་བཞིན་རྒྱུ་ལས་མ་བྱུང་།རྐྱེན་གྱིས་མ་བསྐྱེད།དངོས་པོར་མ་གྲུབ་པས།སྐྱེ་བ་མེད་པའི་རང་བཞིན།དམིགས་འཛིན་མེད་ལ་རང་རིག་པས་རང་རིག་འོད་གསལ་གྱི་རང་བཞིན།ངོ་བོ་རྟག་ཆད་ཀྱི་མཐའ་མ་རེག་པ།གཉིས་སུ་མེད་པའི་རང་བཞིན།སྤང་སྡུད་ཀྱིས་མི་འགྱུར་ཞེན་པས་མ་སླད་པས།བདེ་བ་ཆེན་པོའི་རང་བཞིན།བོན་ཉིད་ཐིག་ལེ་ཉག་གཅིག་རང་བཞིན་ལྷུན་གྱིས་གྲུབ་པས།འབྲས་བུ་གཞན་ནས་མི་འབྱུང་བའི་རང་བཞིན།སྐྱེ་མཆེད་འོད་གསལ་གྱི་རླབས་ནམ་མཁའ་ལ་ཉི་མ་ཤར་བ་ལྟར་བྱུང་བས།གར་ཡང་མི་འགག་པའི་རང་བཞིན།དོན་དང་ཐ་སྙད་སྣ་ཚོགས་མ་བྱུང་བའི་སྔོན་རོལ་ན་གནས་པས།ཡང་མེས་ཆེན་པོར་བཞུགས་པའི་རང་བཞིན།རང་བཞིན་བདུན་དུ་གནས་པའི་བོན་ཉིད།ཇི་བཞིན་ཉིད་ཀྱི་སྐྱེ་མཆེད།གཡུང་དྲུང་གི་སྙིང་པོར་འཁྲུངས་ལ་སངས་རྒྱས་སྒམ་པོས་མ་མཛད་པ།སེམས་ཅན་སྒྲིན་པོས་མ་བཅོས་པ།འཁོར་འདས་གཉིས་ཀྱིས་མ་རེག་པ།འབྱུང་བས་མ་བསླད་པ།རྟག་ཆད་གཉིས་ཀྱི་མཐའ་མ་རེག་པ།ཀུན་རིག་ཇི་བཞིན་གནས་པའི་རྗེའོ།ཞེས་གསུངས་པའི་ཕྱིར།